google/wiki40b huggingface dataset:
Winners and Sinners

Handling

Fem småkriminelle møtes i fengsel i Hongkong og blir umiddelbart kompiser. Dagen de løslates sverger alle på å bli lovlydige og ved hjelp av den enes onkel og sin søster starter de et rengjøringsbyrå for å tjene til livets opphold. Rent tilfeldig havner en koffert med falske penger i varebilen deres. Kofferten tilhører en styrtrik mafiaboss, som tilfeldigvis ble løslatt på samme dag som dem. Når han for rede på hvem som har den iscenesetter en konfrontasjon som ender i et masseslagsmål. De utsettes deretter for utpressing og tvinges til å lage en listig plan for å frigi den enes søster som holdes som gissel.

Om filmen

Filmen ble ikke vist på norsk kino, men ble utgitt på leievideo rundt 1985 av CP Entertainment. Den ble utgitt på DVD i 2006.
Iolana

Utseende

Middelsstore til nokså store blåvinger (vingespenn ca. 35 millimeter). Hannenes overside er skinnende blå bortsett fra en ganske smal, svart ytterkant, hunnene er litt mattere blåfiolette med bredt mørke ytterkanter. Undersiden er lysgrå med noen grønnlige skjell ved roten av bakvingen og små, svarte flekker, dessuten en hvit bord langs ytterkanten.

Levevis

Larvene lever på slekten Colutea i erteblomstfamilien.

Utbredelse

Iolana iolas er utbredt i Nord-Afrika, Sør-Europa og det sørlige Mellom-Europa og de vestlige Asia. Forøvrig er slekten utbredt i Midtøsten og Sentral-Asia.
Svend Aschenberg

Biografi

Han gikk ut av Trondhjems Latinskole i 1787 og tok teologisk eksamen i 1791. 30. mai 1794 ble han utnevnt til sokneprest til Mo i Øvre Telemark. Samme år giftet han seg med ungdomskjæresten Gjertrud Pauline Junghans († 1828), datter av kateket og klokker i Nidarosdomen, Melchior Frederik Junghans. Med henne fikk han seks barn. Senere ble han prost over Øvre Telemark prosti. 28. mars 1806 utnevnt til sokneprest til Røros. Etter at hans første kone døde, giftet han seg igjen i 1835 med enken Malene Kjeldsberg. Med henne fikk han sønnen Svend, som ble prest som sin far. Svend Aschenberg fikk avskjed i nåde fra embetet 15. februar 1845 og døde bare seks uker senere.
«Aschenberg var en av de mest særpregede prester som Bergstaden har hatt, og fortellinger om gammelprosten lever i folkeminnet og litteraturen den dag i dag. Det blir bl.a. sagt at Johan Falkberget (1879–1967) baserte romankarakteren Benjamin Sigismund i boken Den Fjerde Nattevakt på Aschenberg.» (Lars Geithe)
Shaun Gill

Idrettskarriere

Naail deltok på 60 meter under VM i friidrett innendørs 2016, og satte der nasjonal rekord i innledningsheatet, med 6,99 sekunder. Han gikk ikke videre til semifinalene.
Under Sentralamerikanske leker 2017 deltok han på Belizes stafettlag som fikk sølv på 4 × 100 meter stafett.
Han representerte Belize under VM i friidrett innendørs 2018, som landets eneste utøver. Han satte personlig rekord på 60 meter i innledningsheatet, med 6,96 sekunder, dette var 34. beste tid, men gikk ikke videre til semifinalen.
Saint-Chinian

Saint-chinian (AOC)

Saint-Chinian danner også utgangspunktet for vindistriktet Saint-chinian (AOC), som utgjøres av kommunene: Assignan, Babeau-Bouldoux Berlou, Causses-et-Veyran, Cazedarnes, Cébazan, Cessenon-sur-Orb, Creissan, Cruzy, Ferrières-Poussarou, Murviel-lès-Béziers, Pierrerue, Prades-sur-Vernazobre, Puisserguier, Quarante, Roquebrun, Saint-Chinian, Saint-Nazaire-de-Ladarez, Vieussan og Villespassans. Druesortene som benyttes i saint-chinianvin er: carignan, cinsault, grenache, lledoner pelut, mourvèdre og syrah. Syrah, mourvèdre og grenache representerer om lag 70 % av distriktets vinhøst. Carignan benyttes i rødvin, mens cinsault er mer egnet for rosévin.
Pauline Sharpe

Tidlige åndelige erfaringer

Den 1. januar 1956 hadde hun en åndelig oppvåkning og en sterk åndelig erfaring. I et forsøk på å komme til en bedre forståelse av sine mystiske erfaringer, ble hun den 25. juni 1957 medlem av en kristen, esoterisk gruppe. 
Der begynte hun etterhvert å motta kanaliseringer. Det hun betegnet som oppstandne mestere begynte å kanalisere budskap om hennes rolle og misjon, og om den store betydningen av den tidsalderen hun levde i, betegnet som en overgangsfase for hele menneskeheten inn i den 4. dimensjon. 
Den 1. november 1957 begynte hun å motta kanaliseringer fra en oppstanden mester som representerte seg som Jesus Kristus. Under en mediumistisk seanse i den esoteriske gruppen hun hadde forbindelser med, inntraff det en materialisering av en mannsskikkelse som presenterte seg som Sokrates. Denne episoden inntraff den 22. april 1958, og Pauline Sharpe opplevde denne personen som den samme som hadde presentert seg selv som Jesus i hennes kanaliseringer.
Den 6. mars 1958 hadde hun sin første erfaring med automatskrift. Det sistnevnte dreide seg, ifølge Pauline Sharpe, om meddelelser fra hennes søster Leonora Lee Sharpe (* 30. april 1929, † 4. mai 1950) som hadde gjennomgått sin transisjon 24 år gammel.
Pauline Sharpe begynte også å praktisere psykometri, og mottok inntrykk om personer og hendelser ved å berøre ting som hadde vært i deres hender eller besittelse. Hun begynte også i stadig sterkere grad å motta inntrykk fra det hun betegnet som andre menneskers tidligere inkarnasjoner, og også inntrykk fra forgagne hendelser i forskjellige områder.
Men på tross av dette var Pauline fortsatt tvilende og skeptisk til troverdigheten til de budskapene som var blitt kanalisert.
Mark-Age publiserte senere deler av hennes automatskrift i et hefte med tittelen Spiritual Awakening.
Norgesmesterskapet i orientering 2005

Norgesmesterskapet i orientering 2005 bestod av flere arrangementer som i 2005 kåret norgesmestere i orientering.
Hovedmesterskapet ble arrangert i Drammen 8.-11. september. Kongepokalene ble vunnet av Anne Margrethe Hausken og Holger Hott Johansen.
Til havet bynn' å breinn

Til havet bynn' å breinn er et musikkalbum med Bjørn Jens, utgitt i 1999.
Zaburina

Utseende

En liten, matt, kastanjebrun oldenborre.

Utbredelse

Arten lever i Sør-Amerika (Colombia).
Silke forlag

Silke forlag ble etablert i 2009, og ble i 2015 en del av Forlagshuset Vigmostad & Bjørke.
Silke utgir både norsk og oversatt skjønnlitteratur tilpasset en kvinnelig smak. Svenske Karin Brunk Holmqvist og Catharina Ingelman-Sundberg samt norske Karin Bjørset Persen og Heidi Bjørnes er kjente forfatternavn i katalogen. 
Silke forlag har fire ansatte ved kontorer i Oslo og Helsingborg, og utgir rundt 8-10 nye titler i året.
ALNA Senter

ALNA Senter i Groruddalen i Oslo er Norges største faghandelssenter. De har Oslos største dyrebutikk, XXL, Clas Ohlson, Skeidar, Biltema, Home and Cottage, Vinmonopolet og kafé- og spisemuligheter. Kjøpesenteret har 1100 parkeringsplasser, hvorav 1000 er avgiftsfrie og i parkeringshus. I tillegg har de egen bussholdeplass.
Senteret er forvaltet av LL Drift AS og eies av Joh Johannson Eiendom AS. Salgsflaten er på 54 000 m².
Princeton University Press

Princeton University Press er et uavhengig amerikansk forlag med tette forbindelser til Princeton University. Det ble grunnlagt i 1905 og har et godt rykte i vitenskapelige kretser.
I motsetning til de fleste universitetsforlag mottar Princeton University Press ingen finansiell støtte fra universitetet, og blir heller ikke eid av det. I utgangspunktet ble forlaget grunnlagt som et privat selskap, men ble i 1910 omgjort til et «non-profit»-selskap.
Forlaget har gitt ut seks bøker som har fått Pulitzerprisen. Blant de mest kjente utgivelsene finnes Smyth Report fra 1945 og enkelte utgivelser fra Albert Einstein.
I 2018 utgir forlaget efter egne beregninger ut rundt 200 bøker i året.
Östorp och Ådran

Östorp och Ådran er et tettsted i Huddinge og Haninge kommuner i Stockholms län i landskapet Södermanland i Sverige. I 2010 hadde tettstedet 244 innbyggere, hvorav 227 i Huddinge og 17 i Haninge.
AbiWord

Filformater

AbiWord kan importere og eksportere flere formater. HTML, Microsoft Word (DOC), Office Open XML (DOCX).
Prisoner of the State: The Secret Journal of Premier Zhao Ziyang

Prisoner of the State: The Secret Journal of Premier Zhao Ziyang er den engelske tittelen på en 336 sider stor bok publisert i mai 2009 med memoarene til den tidligere kinesiske lederen Zhao Ziyang, som ble avsatt under protestene på Den himmelske freds plass i 1989, og så satt i husarrest for resten av sitt liv. Boken kom i salg på engelsk den 14. mai 2009, den kinesiske versjon noen dager senere.
Et viktig budskap Zhao Ziyang har med boken, er å gi sin versjon av begivenhetene i Kina særlig fra 1987 til 1989. Hadde det ikke vært for Deng Xiaopings politiske paranoia og henfallenhet til diktatoriske metoder for «stabilitetens» skyld, og renkespillet til konservative kommunister som statsminister Li Peng, visestatsminister Yao Yilin og Beijings borgermester Chen Xitong, kunne Kina kanskje ha klart å gjennomføre demokratiske reformer, mener han. Han retter også anklager mot partipampene Wang Zhen, Deng Liqun og Hu Qiaomu.
Zhao oppfordrer Det kinesiske kommunistparti til å se med nye øyne på sin vurdering av Tananmen-hendelsen i 1989, og til å innføre demokratiske reformer inklusive tillate et reelt flerpartisystem, en fri presse og et uavhengig rettsvesen.

Tilblivelse

Boken er basert på om lag 30 audiokassettbånd på i alt 30 timer innlest av Zhao Ziyang og tildels med noen av hans venner i all hemmelighet i 1999 og 2000. Zhao Ziyang synes å ha hatt den skrevne teksten stor sett ferdig allerede i 1993.
Innspillingen av kassettene ble foretatt i stor hemmelighet, rett under nesen på hans overvåkere, som antagelig trodde at det de så av hans slag på golfballer inn i et nett på gårdsplassen var det mest elleville han foretok seg. De første opptakene var overspillinger på kassettbånd som han hadde liggende rundt om i huset med Pekingopera og barnemusikk. Med svake blyantstreker nummererte han opptakene kronologisk. Det første få opptakene var av samtaler med venner, delvis ført på spørsmål-svar-manér. Men de fleste kassettene tok han opp alene, og det merkes at han leser fra en tekst han hadde forberedt.
Medlemmer av hans familie har sagt at også de var ukjent med hans innspilling av memoarer. Hans sekretær Bao Tong fikk først kjennskap til kassettene i 2007, to år etter Zhaos død. Kassettene ble smuglet ut til Vesten av flere betrodde personer.
Bao Tong hevder at han stod bak bestrebelsene på å få memoarene publisert. Bao tilbragte selv syv år i fengsel på grunn av sin holdninmg i 1989, og er fremdeles (2009) i husarrest i Beijing. Han sa at han – godt hjulpet av sin sønn Bao Pu – har bidratt til redigeringen av boken.
Et reservesett av hele kassettbåndserien er etter Zhaos død blitt oppdaget blant Zhaos barnebarns avlagte leker.
Lyd fra noen av lydbåndene er også blitt offentliggjort. Grunnen til at ikke alle lydopptakene ble frigitt, er at utgiverne har ville beskyttet enkelte av hans medhjelpere fra konsekvensene med å bli igjenkjent på stemmen.
Melmidd

Melmidd (latin: Acarus siro) er en vanlig middart i familien Acaridae som lever i mel- og grynvarer og som gjør skade på frø og korn. Melmidden er 0,3 til 0,6 millimeter stor og er hvit som voksen. En melmidd kan legge rundt 500 egg og gjennomløpe sin livssyklus på tre uker ved gunstige temperaturer (25°C og 90% relativ luftfuktighet).
Mel som er sterkt infisert får en rødlig farge. Hvis man glatter ut litt infisert mel, vil overflaten fort bli ujevn pga middenes aktivitet. Angrepne matvarer er uegnet som menneskeføde på grunn av fordøyelsessykdommer og støv av infisert mel kan gi allergiske reaksjoner.
Den blodige søndagen i Altona

Den blodige søndagen i Altona er benevnelsen på et sammenstøt mellom politi, kommunister og demonstranter fra Sturmabteilung i byen Altona/Elbe (innlemmet i Hamburg 1938) i den prøyssiske provinsen Schleswig-Holstein den 17. juli 1932. Hendelsen krevde 18 menneskeliv.
Et nasjonalsosialistisk demonstrasjonstog ble arrangert gjennom et arbeiderstrøk. Det kom til skuddveksling mellom politi, demonstranter og innbyggere. Skytingen førte til 18 døde, for det meste beboere i strøket og tilfeldig forbipasserende. Tragedien ble utnyttet av Franz von Papens riksregjering, som den 20. juli 1932 gjennomførte det såkalte Preußenschlag. Dette innebar opphevelse av regjeringen i Preussen, avskaffelsen av selvstyret til Fristaten Sachsen og var et viktig skritt i Adolf Hitlers maktovertagelse.
Apollonia (Illyria)

Apollonia var en by i Illyria. Dens ruiner er ved kysten av det som i dag er Albania, tolv kilometer fra byen Fier. Den var oppkalt etter guden  Apollon, og er kanskje den viktigste av alle de byer fra antikken som bar dette navn.

Beskrivelse

Apollonia ble bygd på en høyde om lag én kilometer nord for elven Vjosë og som etter få kilometer munner ut i Adriaterhavet. Apollonia ble grunnlagt i år 588 f.Kr. av greske kolonister fra Korfu og Korint, på et sted som opprinnelig var bebodd av illyriske stammer.
Det sies at byen opprinnelig het  Gylakeia etter sin grunnlegger, Gylax, men at dette snart ble endret. Byen nevnes av Strabo i hans Geographica som «en overmåte velstyrt by». Aristoteles anså som et viktig eksempel på et oligarkisk system, der etterkommerne av de greske kolonister kontrollerte byen og hersket over en stor befolkning av treller an hovedsakelig illyrisk bakgrunn. Byen vokste seg rik ved slavehandel og lokalt jordbruk, og ved sin store havn som, ble det sagt, kunne ta imot hundre skip på én gang. Byen nøt også godt av en lokal tilgang på asfalt, noe som var en viktig handelsvare, brukt for eksempel ved skipsbygging og vedlikehold. Apollonia blomstret under romerne og hadde en vidgjeten filosofisk skole. Den var et intellektuelt sentrum for romere og grekere.
I oldtiden kunne skip nå opp elven. Apollonias  akropolis behersket Myzeqe, slettelandet rundt, som var meget fruktbart i oldtiden. Likesom Dyrrhachium var Apollonia i romertiden en viktig havneby ved Illyrias kyst. Byen var et av de vestlige utgangspunkter for den romerske hærveien Via Egnatia som i øst førte til Thessaloniki og sluttet i Byzantion (Konstantinopel, Iswtanbul).  På 300-tallet e.Kr. omfattet byområdet 81 hektar og var omgitt av en fire km lang mur.
Caesars adoptivsønn Augustus, senere Romerrikets keiser, studerte der i sin ungdom. Byen vokste raskt til 50 000 innbyggere ved 2. århundre e.Kr. Apollonia ble styrt av grekere som også hadde kontroll over den illyriske befolkningen.
Byen var for en tid del av Pyrrhus' herrevelde. Siden da, 229 f.Kr., stod den under romersk styre. I 148 f.Kr. ble Apollonia en del av den romerske provins Makedonia, og senere ble den del av provinsen Epirus. I 48 f.Kr. brøt det ut krig i Apollonia mellom Pompeius og Julius Caesar. Caesar brukte stedet som militærbase, og Octavianus ble underrettet om Caesars død mens haqn var plassert i Apollonia.
På 1300-tallet mistet Apollonia sin betydning som handelsby da et stort jordskjelv ødela handelsveien, og havnivået hadde sunket så lavt at byen ikke lenger var en havn.
Kristendommen kom tidlig hit. Et kloster tilegnet jomfru Maria er fra 1400-tallet. Idag er arkeologiske funn utstilt ved klosteret. Noen av funnene er fra Albanias hovedstad Tirana. I tiden da kommunismen var på vei til å styrtes var mange arkeologiske samlinger blitt plyndret. Også under ruinene hadde plyndrerne forsøkt å grave frem verdifulle gjenstander.
SOMA

SOMA er et IT-system benyttet av institusjoner innenfor spesialisthelsetjensten i Norge. Det benyttes blant annet til elektronisk pasientjournal (EPJ), rapportering til Norsk pasientregister (NPR) og intern administrasjon-/ressurs-styring.
Fjerdingelvbrua

Fjerdingelvbrua er en stålbjelkebro på E6 i Grong kommune i Trøndelag. Broen ble åpnet i 1936 og er 22 meter lang.
Politiker

Politiker (fra greske polis) er en person som deltar aktivt i politisk beslutningstaking og har politiske verv. Personer som har rent administrative stillinger (som byråkrater) regnes ikke som politikere. Oftest refererer begrepet til personer som politiske verv som hovedinntektskilde ("heltidspolitiker").
Meioneta nigripes

Utseende

Meioneta nigripes er en liten edderkopp. Den er en av dvergedderkoppene med mørk bakkropp og forkropp, med lysere rødlige eller gulbrune bein. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Bielas komet

Bielas komet (3D/Biela) var en lyssterk kortperiodisk komet oppdaget 8. mars 1772 av Leibax Montaigne. Kometen var synlig i mindre enn en måned, og noen omløpsbane kunne ikke beregnes. Den ble oppdaget på nytt i november 1805 av Jean Louis Pons da kometen viste frem en koma, men ingen hale. Tredje gang ble den oppdaget i 1826 av Wilhelm von Biela hvor også tilstrekkelige observasjoner ble gjort for å beregne en omløpsbane. Man kunne da koble kometen til tidligere observasjoner.
GE Healthcare

Globale omsetningstall

2005: 15,2 mrd. USD
2006: 16,6 mrd. USD
2007: 17,0 mrd. USD

GE Healthcare i Norge

GE Healthcares historie i Norge strekker seg så langt tilbake i tid som til 1874, da farmasøyten Morten Nyegaard dannet Nyegaard & Co (Nyco) – det firmaet som senere ble til Nycomed. Virksomheten flyttet til nytt syv-etasjers nybygg i Nydalen (1940), og hovedkontoret for både GE Healtcare Norge og GE Norge ligger i Nydalen / Storo i Oslo. I 1997 dannet Nycomed fra Norge og Amersham fra England Nycomed Amersham – som noen år senere skiftet navn til Amersham Health. I 2004 kjøpte GE Amersham Health og den nye enheten  ble  kalt GE Healthcare AS.
GE Healthcare  har  totalt ansatt om lag 1400 personer i Norge innenfor forskning, utvikling, produksjon, service, markedsføring & salg – fordelt ut over landet på følgende steder: Lindesnes, Horten, Oslo & Kjeller. 
Lindesnes fabrikker er verdens største produsent av "virkestoff" for kontrastmidler –  substanser som bidrar til kontrastforsterkning.  På Kjeller og i Oslo forgår forskning og utvikling på denne typen legemidler  samt produksjon av disse for bruk i sykehus og klinikker verden over.  Ut fra Kjeller forsynes norske sykehus som har nukleærmedisinske avdelinger med radioaktive substanser for dette formålet.
I mai 2008 ble det besluttet å legge ned virksomheten på Kjeller innen utgangen av året. Det innebærer at produksjonen av radiofarmaka nedlegges, mens forskning og utvikling flyttes til Storo. PET-senteret på Rikshospitalet vil videreføres.
I Horten ligger GE Vingmed Ultrasound – som også er en del av GE Healthcare.  Her utvikles meget avanserte ultralydmaskiner for diagnostisering av hjertelidelser.
I samarbeid med Rikshospitalet i Oslo og Haukeland Sykehus i Bergen driver GE Healthcare for tiden en utstrakt preklinisk forskning innen tidlig kreftdiagnose.
Lerkesopp

Kjennetegn

Lerkesopp er en middels stor rørsopp, og har dermed et mykt, svampaktig lag under hatten. Selve hatten er 5 til 12 cm stor hatt med fløyelslodden hud. Hatten er hvelvet, ofte med en kuppel. I fuktig vær kan den bli slimete eller klebrig, mens den gjerne er glinsende i tørt vær. Fargen er markant gul til rødbrun. Rørlaget, altså det svampaktige laget, var svovelgult, men blir rødbrunt om man trykker på den.
Stilken er 5-10 cm høy og 1-2 cm tykk. Den er ofte jevn, men kan være tynnere nederst mot roten. Den er typsik rød eller rødbrun av farge. Kjøttet er mykt og fargen varierer fra lysegul til gulbrun. Stilken har en gulaktig ring.
Dersom svartbrun rørsopp har noen typiske forvekslingssopper, er det smørsopp (suillus luteus). Begge er spiselige, men smørsoppen regnes som bedre i smak. Ringen kan være hvit hos begge, men er ofte gul hos lerkesopp og brunaktig hos smørsopp. I tillegg finnes lerkesopp under lerketrær og smørsopp under furutrær.
Pliosaur

Karakteristikk

Pliosaurene er kjent for sin lange kropp på 4-15m, korte hals, enorme hode, og store tenner på rundt 30 cm. Disse marine krypdyrene hadde en bitestyrke som var 10 ganger så kraftig som andre dyr. De hadde fire luffer som var festet på undersiden av kroppen. Bakluffene var størst, for å gi mer fart. Halen var kort, og noen fossiler tyder på at halen var ruteformet på enden. Forskerne har enda ikke funnet ut hvilken nytteverdi halen hadde.

Fossiler

I 2002 ble det avdekket rester av en pliosaur i Aramberri i Mexico. Denne pliosauren fikk kallenavnet «The Monster of Aramberri». Monsteret hadde en størrelse på ca 15 meter. Fossilene ble funnet i 1985, men ble ikke kategorisert som en pliosaur før i 2002.        
I 2006 fant paleontologer ved Universitetet i Oslo delvise fossiler av to pliosaurer. Den ene ble gravd ut i 2007, og ble kalt Monsteret. Denne pliosauren hadde en hodeskalle på minst 2.1 meter og hadde en ryggvirvel som strekte seg minst 6 meter. Det andre fossilet ble gravd ut i 2008, og ble kalt Predator X. Monsteret og Predator X tilhører pliosaurarten funkei. 
I perioden 2003-2008 i Weymouth, Dorset ble rester av en pliosaur skylt opp fra havet. Denne er antatt å være den største pliosauren funnet hittil. Det er bare funnet hodeskallen og dermed blir lengden på kroppen usikker. Hodeskallen er på 2.4 meter, forskerne antok derfor at kroppen var ca. 18 meter. Den største delen som er funnet veide over 80 kilo. Fossilet befinner seg nå i Dorset County Museum.
Foochow Romanized

Foochow Romanized, også kalt Bàng-uâ-cê (BUC; kinesisk: 平話字) eller Hók-ciŭ-uâ Lò̤-mā-cê (福州話羅馬字), er et romaniseringssystem for den kinesiske fuzhoudialekten innen språkgruppen mindong. Det ble utviklet fra midten av 1800-tallet av vestlige protestantiske misjonærer; etter endel variasjon ble det standardisert i 1890-årene. Foochow Romanized ble mest benyttet i kristne kretser, som på misjonsskoler i Fuzhou. Men i motsetning til sin motpart Pe̍h-ōe-jī for språkgruppen minnan slo aldri Foochow Romanized helt igjennom, ikke en gang i kristne kretser.
Sosiale medier

Sosiale medier er tjenester på Internett som ikke skiller mellom produsenter og konsumenter av innhold – innholdet lages i stor grad av brukerne selv – og som legger til rette for «mange til mange-kommunikasjon». Sosiale medier kjennetegnes gjerne ved at de er organiserte som virtuelle nettsamfunn og nettverk hvor påloggede brukere med hver sin brukerprofil kan kommunisere med hverandre, med medlemmer av selvorganiserte grupper, og eventuelt med alle brukere av det sosiale mediet eller hele Internett. Sosiale medier legger til rette for deling og videredeling av (lenker til) innhold, innhold videreformidles til et stort antall brukere på kort tid og det omtales da som at innholdet «går viralt» siden de spres mellom venner, kolleger og andre kjente.
Med interaksjon (samhandling) mellom brukerne menes blant annet deling, rating og tagging, eller å poste kommentarer til bilder, artikler eller annet innhold og informasjon. 
Eksempler på sosiale medier er sosiale nettsamfunn som Facebook, Twitter, Google+, LinkedIn, ResearchGate, YouTube, Myspace, Gowalla, men også spill via spillkonsoller (for eksempel PlayStation, Xbox, Nintendo, Steam eller andre nettbaserte spillplattformer og spillkanaler), wikier, blogging, videoblogging, crowdsourcing og så videre.
I motsetning til tradisjonelle og redaktørstyrte massemedier som tidsskrifter, aviser (både på papir og nett), TV og radio er det brukerne som selv fritt bestemmer innholdet, og ikke en overordnet aktør eller avsender.
Forkortelser og slang blir mye brukt på sosiale medier.

Popularitet i Norge

En norsk undersøkelse fra 2012 viste at antallet brukere av sosiale nettsamfunn i Norge var på 63 % i andre kvartal av 2012. Økningen var størst blant kvinnene og blant de eldste aldersgruppene. Samtidig sank bruken hos aldersgruppen 25 til 34 år, fra 87 til 82 prosent.
Debian Pure Blend

En Debian Pure Blend er en Linuxdistribusjon som er basert på Debian, og som blir levert på et installasjonsmedium (DVD) for en bestemt gruppe brukere. Eksempler på slike distribusjoner er Skolelinux for undervisningsformål, Debian-Med for medisinsk personell og Debian Science for vitenskapelige miljø.
Distribusjonene tilsvarer det som Red Hat kaller et spin, og som lanseres i tillegg til de ordinære utgavene av Fedora.